สหกรณ์สบช่องหากำไรพันธบัตรรัฐบาล
ชุมนุมสหกรณ์ธนกิจไทยสบช่องรัฐบาลกู้เงิน ระดมเงินฝากไปซื้อพันธบัตรนำมากู้เงินแบงก์ฟันกำไร 12%
27 พ.ค. 2556

ชุมนุมสหกรณ์ธนกิจไทยสบช่องรัฐบาลกู้เงิน ระดมเงินฝากไปซื้อพันธบัตรนำมากู้เงินแบงก์ฟันกำไร 12%
นายสวัสดิ์ แสงบางปลา ประธานกรรมการดำเนินการชุมนุมสหกรณ์ธนกิจไทย เปิดเผยถึงกลยุทธ์การบริหารเงินของสหกรณ์ธนกิจไทย ว่า ในช่วงที่รัฐบาลมีการกู้ยืมเงินด้วยการออกตราสารหนี้อย่างต่อเนื่องเป็นโอกาสการลงทุนของสหกรณ์ 
ขณะนี้ได้มีการระดมเงินทุนจากสมาชิกสหกรณ์แล้วนำเงินไปซื้อพันธบัตรของรัฐบาล พันธบัตรธนาคารแห่งประเทศไทย หรือรัฐวิสาหกิจ แล้วนำพันธบัตรหรือตราสารหนี้ดังกล่าวไปเป็นหลักทรัพย์ค้ำประกันกู้เงินกับสถาบันการเงิน ซึ่งจะได้รับอัตราดอกเบี้ยต่ำพิเศษกว่าการกู้เงินปกติ ทำให้รับส่วนกำไรจากส่วนต่างดอกเบี้ย 12% 
“ชุมนุมสหกรณ์มีต้นทุนในการระดมเงินทุนจากสมาชิกประมาณ 2% เมื่อนำไปลงทุนซื้อตราสารหนี้ของรัฐบาล หรือรัฐวิสาหกิจก็จะได้รับดอกเบี้ยประมาณ 5.8% จากนั้นก็นำพันธบัตรไปค้ำประกันเงินกู้กับธนาคารพาณิชย์ จะได้รับเงินกู้ในอัตราดอกเบี้ย 3.2% ชุมนุมสหกรณ์ฯ ก็นำเงินมาซื้อพันธบัตรอีกทอดก็ได้ส่วนต่างดอกเบี้ย 12% ถือเป็นผลตอบแทนที่ดีและไม่มีความเสี่ยงและลงทุนได้หลายรอบ ขณะเดียวกันเป็นการช่วยสมาชิกสหกรณ์ในการบริหารเงินการลงทุน” นายสวัสดิ์ กล่าวชี้แจงวิธีการบริหาร
ทั้งนี้ ชุมนุมสหกรณ์ธนกิจไทยก่อตั้งในปี 2553 โดยมีสินทรัพย์เริ่มต้น 2,000 ล้านบาท แต่ปัจจุบันสินทรัพย์ได้ขยับเพิ่มขึ้น 5,800 ล้านบาท ปีแรกมีกำไร 20 ล้านบาท ปี 2554 มีกำไร 223 ล้านบาท และในปี 2555 มีกำไรเพิ่มขึ้นแบบก้าวกระโดดเป็น 2,300 ล้านบาท โดยการประชุมสมาชิกในปีนี้ช่วงเดือน ก.ค. จะเสนอมติให้จ่ายเงินปันผลคืนแก่สมาชิกเพิ่มขึ้นจาก 5.5% เป็น 6%